钦定古今图书集成/明伦汇编/宫闱典/第097卷 > 《封皇第九女福安公主制》宋·欧阳修
## 钦定古今图书集成/明伦汇编/宫闱典/第097卷 > 《封皇第九女福安公主制》宋·欧阳修

朕稽有国之彝章，著皇女之称谓。取其主以同姓，所
以见王体之尊；必也锡之美名，所以彰礼命之宠。载
涓吉日，敷告在庭。皇第九女，岐嶷之姿，有生知之异
禀；柔顺之质，得天地之自然。方严保傅之规，以养肃
雍之德。俾遵旧典，褒以徽章。嘉乃妙龄，盛哉仪服。考
佥言而惟允，非予意之敢私。於戏！隆仁恩以厚亲，兹
惟教爱。习《图史》而循法，繄乃夙成。祗若训言，往膺涣
渥。